গ্যাস লিক করে হাওড়ায় অসুস্থ প্রায় দেড়শো মানুষ। ঘটনার সূত্রপাত হাওড়ার ঘুসুড়ি এলাকায়। যে সিলিন্ডার থেকে গ্যাস লিক হচ্ছিল, গঙ্গায় ফেলে তা নিষ্ক্রিয় করতে গিয়ে আরও বড় বিপত্তি বাঁধায় দমকল এবং পুলিশ। এমনই অভিযোগ স্থানীয় বাসিন্দাদের। হাওড়ার বিভিন্ন হাসপাতালে অসুস্থরা ভর্তি।
এ দিন সকাল ন’টা নাগাদ ঘটনাটি ঘটে ঘুসুড়ির বজরংবলি এলাকায়। জানা যায়, পুরনো লোহার জিনিসের কারবার করা এক ব্যবসায়ী চারটি গ্যাস সিলিন্ডির কিনেছিলেন। সিলিন্ডার ভেঙে ছাঁট লোহা বার করার চেষ্টা করতেই ভিতরে থাকা গ্যাস ছড়াতে শুরু করে। এর ফলে অসুস্থ হয়ে পড়েন প্রায় তিরিশজন স্থানীয় বাসিন্দা।
খবর পেয়ে ঘটনাস্থলে আসে পুলিশ এবং দমকল। অভিযোগ, গ্যাস সিলিন্ডার নিষ্ক্রিয় করতে হাওড়ার বেলুড়ের জগন্নাথ ঘাটে নিয়ে যাওয়া হয়। জেসিবি মেশিনে তুলে খোলা অবস্থাতেই সিলিন্ডারগুলি নিয়ে যাওয়ার সময়ে গ্যাস ছড়াতে থাকে। এর ফলে ওই রাস্তার দু’পাশে আরও অনেকে অসুস্থ বোধ করতে থাকেন। 
গঙ্গার জল হলুদ, দেখুন ভিডিও ১
 

গ্যাস সিলিন্ডারগুলি নিয়ে গঙ্গার জলে ফেলতেই আতঙ্ক আরও বাড়ে। জলের মধ্যেও গ্যাস লিক করতে থাকায় গঙ্গার জল হলুদ হয়ে যায়। কচুরিপানাও হলুদ রং ধরে নেয়। গ্যাসের ঝাঁঝালো গন্ধে অসুস্থ হয়ে পড়েন গঙ্গা লাগোয়া এলাকার বাসিন্দারা।
দেখুন ভিডিও ২
 

বেশ কয়েকজন দমকলকর্মীও অসুস্থ বোধ করতে থাকেন। এমনকী, গঙ্গার পাড়ের বেশ কয়েকটি গাছের পাতাও ঝলসে যায়। স্থানীয় কাউন্সিলর, পুলিশ এবং দমকলকর্মীদের ঘিরে বিক্ষোভ দেখানো হয়। যদিও কী ধরনের গ্যাস ছড়িয়ে এই বিপত্তি, তা বলতে পারেননি দমকল কর্মীরা।
বিক্ষোভ স্থানীয়দের, দেখুন ভিডিও ৩
 

 
স্থানীয় বাসিন্দাদের একাংশের দাবি, গ্যাস ছড়িয়ে পড়ায় বাড়ির রান্না করা খাবারের স্বাদও তেতো হয়ে যায়। বাড়িতে রাখা বালতির জলেও হলদে আভা চলে আসে। অনেকেই প্রশ্ন করেন, গঙ্গার জল পরিশোধিত করে পানীয় জল হিসেবে সাধারণ মানুষকে সরবরাহ করা হয়। কী ধরনের গ্যাস লিক হয়েছে, তা না জেনেই কেন সিলিন্ডারগুলি গঙ্গার জলে ফেলার ঝুঁকি নেওয়া হল?গঙ্গার জল হলুদ হয়ে যাওয়ায় অনেকেই পানীয় জলেও বিষক্রিয়ার আশঙ্কা করতে থাকেন। 

এই বিষয়ে অন্যান্য খবর

হাওড়ায় হুলস্থুল! ট্রেনের চেয়ে লম্বা মানুষ দেখে ভীত যাত্রীরা, দেখুন ভিডিও


পরিস্থিতি সামাল দিতে এলাকায় যান জেলা পুলিশের পদস্থ কর্তারা। পাঠানো হয় মেডিক্যাল টিম। যদিও, তাতেও সাধারণ মানুষের আতঙ্ক কমেনি। অসুস্থ বাসিন্দাদের হাওড়ার বিভিন্ন হাসপাতালে চিকিৎসার জন্য নিয়ে যাওয়া হয়। গ্যাসের গন্ধে মাথা ঘোরানো, বমি করার প্রবণতা দেখা দেয় অধিকাংশ মানুষের মধ্যে। বেলা বাড়লে পরিস্থিতি কিছুটা নিয়ন্ত্রণে এলেও মানুষের ভয় কাটেনি।